Ta ndi̱yaꞌa uvi yoo saa ti̱ndaa yoo ya vixin,
ta tiempo ikan kua ndítava na Israel viko ñuu na Jerusalén.
Viko ikan kua ndítava na nuu ndíkaꞌan ini na kivi si̱xinu na veꞌe ñuꞌu,
ta ndi̱taxi na veꞌe ñuꞌu ndaꞌa Ndioxi.
Viko Aniversario veꞌe ñuꞌu náni ya.
Ta xíka Jesús veꞌe ñuꞌu chí ñaꞌñu nuu káꞌan na xiꞌin corredor ra Salomón.
Saa ndi̱kava nduu na naꞌnu nuu na Israel sata ra,
ta ndi̱kaꞌan na xiꞌin ra,
káchi na saa:
―¿Nda maa kua kundaa teꞌe ini nde,
tatu yóꞌo̱ ku ra vaxi sikaku ndeꞌe?
Tatu yóꞌo̱ ku un,
ta iin teteꞌe kaꞌan un xiꞌin nde.
Chi vitin ta xíka ni ini nde xaꞌa ya káꞌan un xiꞌin nde ―káchi na xiꞌin Jesús.
Saa ndi̱kuiin Jesús,
káꞌan ra xiꞌin na:
―Xa ndi̱kaꞌan i xiꞌin ndo ta köo ndi̱xiin ndo kandixa ndo yeꞌe.
Ndiꞌi seña ya íkan i nuu ndo,
ta ya ñaa kua sínaꞌa teꞌe ndóꞌo̱,
ya kúu mií i ichi Iva i Ndioxi yakan vaꞌa íkan i ya.
Sundi ndóꞌo̱ ta köo xíin ndo kandixa ndo yeꞌe,
chi süvi levo sana i ku ndo,
tá káchi i ndi̱kaꞌan i xiꞌin ndo.
Chi levo sana i ta ndíkuni ri tachi i,
yakan vaꞌa ndíkundikun ri yeꞌe,
tasaa tu yeꞌe va xíni ndiꞌi i ri ikan.
Ta yeꞌe taxi i kutaku ri ndiꞌi saa tiempo,
nda iin ichi ndïꞌi xaꞌa ri,
ta ni naꞌa ta nda iin na küchiñu kindaa ri ndaꞌa i.
Chi Iva i Ndioxi ku ra ta̱xi ri ndaꞌa i.
Ta chee ni ra ikan nuu ndiꞌi na,
ta nda iin na küchiñu kindaa ri ndaꞌa ra.
Yeꞌe xiꞌin Iva i Ndioxi ta iin ku nde ―káchi Jesús xiꞌin na.
Saa ti̱in tuku na Israel yuu ya kúni na kani ñaꞌá na.
Saa ndi̱kaꞌan Jesús xiꞌin na,
káchi ra saa:
―Kuaꞌa ni ya vaꞌa íkan i nuu ndo xiꞌin ndee Iva i Ndioxi.
¿Ta unku ndiꞌi ya ikan kúni ndo kaꞌni ndo yeꞌe xaꞌa?
―káchi ra xiꞌin na.
Saa ndi̱kuiin na Israel káꞌan na:
―Süvi xaꞌa nda iin ya vaꞌa íkan un kua kúni kaꞌni nde yóꞌo̱.
Xaꞌa tuꞌun ya ndi̱kaꞌan un xaꞌa Ndioxi kua kaꞌni nde yóꞌo̱.
Chi ra ivi yóꞌó ku un,
ta káꞌan un kúu un Ndioxi ―káchi na xiꞌin ra.
Saa ndi̱kuiin Jesús káꞌan ra:
―Iin ñaꞌñu nuu ley ya íyo ndaꞌa ndo káchi ya:
“Ndioxi vali ku ndo”,
káchi Ndioxi xiꞌin xii yo na Israel xinaꞌa.
Ta xíni yo tuꞌun Ndioxi ta küvi ndikuaa yo ya káꞌan ya.
Mií Ndioxi ku ra ndi̱kaꞌan xaꞌa naꞌa na ndi̱kaꞌan ndoso tuꞌun ra,
ndi̱kaꞌan ra xaꞌa na ya kúu na ndioxi vali.
Ta mií Ndioxi ndi̱kaxin yeꞌe ta ti̱ꞌvi ra yeꞌe vaxi i ñuu ivi.
Ta ¿ndachu káꞌan ndo xaꞌa i ya kánaꞌa i xaꞌa Ndioxi chi ndi̱kaꞌan i kúu i Seꞌe Ndioxi?
Tatu süvi chiñu Ndioxi ku ya íkan i,
ta vaꞌa kändixa ndo yeꞌe.
Tatu xásuvi i chiñu Iva i,
ta vaꞌa kandixa ndo ya ikan,
vani ná kändixa ndo yeꞌe.
Tatu kándixa ndo ya íkan i,
tasaa kundaa ini ndo ya íyo Iva i xiꞌin i,
ta yeꞌe íyo i xiꞌin ra ―káchi Jesús xiꞌin na.
Saa ku̱ni tuku na tiin na ra,
ta köo ndi̱kuchiñu na tiin na ra,
ndi̱kaku ra kuaꞌan ra.
Saa ndi̱kiꞌin tuku Jesús kuaꞌan ra inka ñaꞌñu yuꞌu ita Jordán.
Ndi̱ndoo ra nuu ndi̱xiyo ra Juan si̱kuchi ra naꞌa yachi.
Ta kuaꞌa ni naꞌa kuaꞌan nuu ra,
ta káꞌan xiꞌin taꞌan na,
káchi na saa:
―Ya ndixa kua ra Juan,
ta nda iin ya tuꞌun Ndioxi köo ndi̱kan ra,
sundi ndiꞌi ya ndi̱kaꞌan ra xaꞌa ra yóꞌó,
ta ya ndaa kua ―káchi na.
Ta kuaꞌa ni na ndi̱xaa nuu Jesús yuꞌu ita Jordán ikan ka̱ndixa ñaꞌá na.